## Rješenje Hrvatske agencije za poštu i elektroničke komunikacije klasa: UP/I-344-05/09-01/3471, urbroj: 376-13-09-02 od 5. studenoga 2009.

### NN 144/2009 (2.12.2009.), Rješenje Hrvatske agencije za poštu i elektroničke komunikacije klasa: UP/I-344-05/09-01/3471, urbroj: 376-13-09-02 od 5. studenoga 2009.

144 02.12.2009 Rješenje Hrvatske agencije za poštu i elektroničke komunikacije klasa: UP/I-344-05/09-01/3471, urbroj: 376-13-09-02 od 5. studenoga 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

3539

Hrvatska agencija za poštu i elektroničke komunikacije na temelju članka 12. stavka 2. točke 12., članka 17. st. 3. i članka 88. stavka 4. Zakona o elektroničkim komunikacijama (»Narodne novine«, br. 73/08; dalje u tekstu: ZEK), te članka 15. stavka 4. t. 3. Pravilnika o uvjetima dodjele i uporabe radiofrekvencijskog spektra (»Narodne novine«, br. 136/08; dalje u tekstu: Pravilnik), povodom zahtjeva radijskog nakladnika Županijska liga protiv raka – Split, sa sjedištem u Splitu, Spinčićeva 1, za izdavanje dozvole za uporabu radiofrekvencijskog spektra u radiodifuziji na lokaciji Split, Miroslava Krleže 26, na temelju odluke ravnatelja donosi

RJEŠENJE

I. Odbija se zahtjev radijskog nakladnika Županijska liga protiv raka – Split, sa sjedištem u Splitu, Spinčićeva 1, za izdavanje dozvole za uporabu radiofrekvencijskog spektra u radiodifuziji na lokaciji Split, Miroslava Krleže 26.

II. Ovo rješenje objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Hrvatska agencija za poštu i elektroničke komunikacije (dalje u tekstu: HAKOM) je 5. listopada 2009. godine zaprimila zahtjev radijskog nakladnika Županijska liga protiv raka – Split za izdavanje dozvole za uporabu radiofrekvencijskog spektra u radiodifuziji na lokaciji Split, Miroslava Krleže 26. Uz zahtjev priloženo je tehničko rješenje.

Člankom 88. st. 1. i 2. ZEK-a, te člankom 10. st. 1. t. 8. Pravilnika propisano je da HAKOM izdaje pojedinačnu dozvolu za uporabu radiofrekvencijskog spektra u radiodifuziji, na temelju zahtjeva podnesenog na način propisan člankom 5. Pravilnika, te uz koji mora biti priložena odgovarajuća tehnička dokumentacija kako je propisano člankom 11. Pravilnika.

Uvidom u dostavljenu tehničku dokumentaciju radijskog nakladnika Županijska liga protiv raka – Split, te izvršenim mjerenjima, utvrđeno je da nisu ispunjeni uvjeti za izdavanje dozvole za uporabu radiofrekvencijskog spektra u radiodifuziji. Naime, temeljem članka 9. st. 5., te članka 11. Pravilnika o ograničenjima jakosti elektromagnetskih polja za radijsku opremu i telekomunikacijsku terminalnu opremu (»Narodne novine« br. 183/04), HAKOM je 26. i 27. listopada 2009. godine, u stambenoj zgradi na adresi Miroslava Krleže 26, obavio stručna mjerenja razine elektromagnetskog polja višestrukih izvora na različitim frekvencijama, na području povećane osjetljivosti. Provedenim mjerenjima utvrđeno je da bi se uporabom radijske opreme nakladnika Županijska liga protiv raka – Split, na lokaciji Miroslava Krleže 26, prekoračile propisane granične razine elektromagnetskih polja na području povećane osjetljivosti. Prilikom odlučivanja, vodilo se računa i o odredbama Pravilnika o zaštiti od elektromagnetskih polja (»Narodne novine« 204/03, 15/04, 41/08), koji u članku 13. propisuje uvjete koji moraju biti zadovoljeni na mjestima gdje istodobno djeluju elektromagnetska polja više frekvencija, kako je navedeno u prilogu 3. navedenog Pravilnika. Naime, jedna od obveza HAKOM-a je i vođenje brige o sigurnosti i zaštiti zdravlja ljudi od djelovanja elektromagnetskog polja, a kako je propisano člankom 95. ZEK-a, a što proizlazi i iz odredbi Preporuke Vijeća Europske unije 1999/519/EC o ograničavanju izlaganja ljudi elektromagnetskim poljima (0 Hz do 300 GHz), kao referentnog propisa u smislu Pravilnika o ograničenjima jakosti elektromagnetskih polja za radijsku opremu i telekomunikacijsku terminalnu opremu, odnosno primjeni metoda i postupaka utvrđivanja jakosti elektromagnetskih polja.

Slijedom navedenog, ravnatelj je na temelju članka 88. st. 4. ZEK-a, te članka 15. st. 4. t. 3. Pravilnika, odlučio kao u točki 1. izreke.

Na temelju članka 14. ZEK-a, odlučeno je kao u točki 2. izreke.

Slijedom svega navedenog, na temelju čl. 12. st. 2. t. 12., čl. 17. st. 3. i čl. 88. st. 4. ZEK-a, te čl. 15. st. 4. t. 3. Pravilnika, odlučeno je kao u izreci.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: UP/I-344-05/09-01/3471

Urbroj: 376-13-09-02

Zagreb, 5. studenog 2009.

Ravnatelj
dr. sc. Dražen Lučić, v. r.

Rješenje, NN 144/2009-3539